รัฐบาลไทย-ข่าวทำเนียบรัฐบาล-รองนรม. พล.อ.ประวิตรฯ เป็นประธานการประชุมคณะกรรมการขับเคลื่อน และปฏิรูปการบริหารราชการแผ่นดิน คณะที่ 5 ครั้งที่ 7/2561
วันพฤหัสบดีที่ 16 สิงหาคม 2561
รองนรม. พล.อ.ประวิตรฯ เป็นประธานการประชุมคณะกรรมการขับเคลื่อน และปฏิรูปการบริหารราชการแผ่นดิน คณะที่ 5 ครั้งที่ 7/2561
ที่ประชุมได้พิจารณาและมีมติเห็นชอบรายงานผลความคืบหน้าการดําเนินงานของคณะอนุกรรมการฯ ด้านต่าง ๆ อาทิ ชุมชนคลองลาดพร้าว การประมง การจัดการขยะอิเล็กทรอนิกส์ การจราจรใน กทม.และตลาดจตุจักร
วันนี้ (15 สิงหาคม 2561) เวลา 10.00 น. ณ ห้องประชุม ตึกสันติไมตรี (หลังใน) ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการขับเคลื่อนและปฏิรูปการบริหารราชการแผ่นดิน คณะที่ 5 ครั้งที่ 7/2561 ซึ่งสรุปสาระสําคัญดังนี้
ที่ประชุมได้พิจารณาและมีมติเห็นชอบรายงานของคณะอนุกรรมการขับเคลื่อนการแก้ไขปัญหาการรุกลําน้ําสาธารณะ (ลาดพร้าว) ซึ่งมีความคืบหน้า โดยได้ก่อสร้างเขื่อนคลองลาดพร้าว ซึ่งมีความยาวประมาณ 45.30 กิโลเมตร สามารถตอกเสาเข็มได้ จํานวน 23,912 ต้น พร้อมนําร่องก่อสร้างบ้านครอบคลุม จํานวน 31 ชุมชน เพื่อดูแลจํานวน 2,792 ครัวเรือน
รวมทั้ง ที่ประชุมได้พิจารณาและมีมติเห็นชอบรายงานผลการดําเนินการของคณะอนุกรรมการขับเคลื่อนโครงการปรับภูมิทัศน์ริมแม่น้ําเจ้าพระยา ซึ่งได้มีการรื้อย้ายบ้านรุกล้ําลําน้ํา จํานวน 51 หลัง ขณะเดียวกันได้ดําเนินการในระยะแรก ประกอบด้วย แผนงานที่ 1 จัดทําทางเดินริมแม่น้ํา แผนงานที่ 2 ปรับปรุงภูมิทัศน์เขื่อน แผนงานที่ 3 พัฒนาท่าเรือสาธารณะ แผนงานที่ 4 พัฒนาศาลาท่าน้ํา แผนงานที่ 5 พัฒนาพื้นที่บริการสาธารณะ และแผนงานที่ 6 พัฒนาเส้นทางการเข้าถึงพื้นที่ตามลําดับ นอกจากนี้ ที่ประชุมได้พิจารณาและมีมติเห็นชอบรายงานความก้าวหน้าการแก้ไขปัญหาการทําประมงผิดกฎหมาย ซึ่งได้มีการจัดการกองเรือประมง จํานวนเรือทั้งสิ้น 19,405 ลํา ส่วนการติดตาม ควบคุม และเฝ้าระวังการทําประมงผิดกฎหมาย มีการยื่นเอกสารผ่านระบบ E-PIPO มีค่าเป้าหมายครบถ้วนสมบูรณ์ 100 % เรียบร้อยแล้ว
พร้อมกันนี้ ที่ประชุมได้พิจารณาและมีมติเห็นชอบรายงานผลการดําเนินงานของคณะอนุกรรมการแก้ไขปัญหาการค้ามนุษย์และแรงงานผิดกฎหมาย (อกคร.) ประกอบด้วย ด้านการดําเนินคดีและบังคับใช้กฎหมาย อาทิ การเพิ่มศักยภาพของเจ้าหน้าที่บังคับใช้กฎหมาย การเร่งรัดดําเนินคดี เจ้าหน้าที่รัฐเกี่ยวข้องกับการค้ามนุษย์ การเพิ่มความเข้มข้นในการตรวจสถานบริการ การอายัดและยึดทรัพย์ผู้กระทําความผิดฐานค้ามนุษย์ การให้ความคุ้มครองแก่พยาน และการเพิ่มประสิทธิภาพการคัดกรองผู้เสียหายจากการค้ามนุษย์ ด้านการคุ้มครองช่วยเหลือ อาทิ การส่งเสริมให้ผู้เสียหายมีงานทําทั้งในและนอกสถานคุ้มครองผู้เสียหายจากการค้ามนุษย์ การตรวจสอบมาตรฐานสถานคุ้มครองฯ และการติดตามสิทธิประโยชน์ตามกฎหมายที่เป็นตัวเงินให้กับผู้เสียหาย ส่วนด้านการป้องกัน อาทิ การฝึกอบรมเพื่อเพิ่มประสิทธิภาพการทํางานให้กับเจ้าหน้าที่บังคับใช้กฎหมาย การจัดทําคู่มือแนวปฏิบัติการนําเข้าแรงงานต่างด้าวตามระบบ การเพิ่มความเข้มข้นในการบังคับใช้กฎหมาย และการจับกุม-ส่งกลับผู้หลบหนีเข้าเมือง โดยผิดกฎหมาย นอกจากนี้ ยังมีแผนปฏิบัติการแก้ไขปัญหาการทําประมงผิดกฎหมาย (ด้านแรงงาน) ได้แก่ ด้านการพัฒนากฎหมาย ด้านการป้องกัน ด้านการบังคับใช้กฎหมาย ด้านการเคลื่อนย้ายแรงงานและด้านการคุ้มครองผู้เสียหายตามลําดับ ทั้งนี้ เพื่อให้สามารถแก้ไขปัญหาการค้ามนุษย์ให้บรรลุผลสําเร็จตามนโยบายของรัฐบาลโดยเร็วที่สุด
นอกจากนี้ ที่ประชุมได้พิจารณาและมีมติเห็นชอบรายงานผลการดําเนินงานของคณะอนุกรรมการเพื่อบูรณาการการจัดการขยะอิเล็กทรอนิกส์และเศษพลาสติกที่นําเข้าจากต่างประเทศ อย่างเป็นระบบ โดยให้ยกเลิกการนําเข้าซากชิ้นส่วนอุปกรณ์ไฟฟ้าและเศษอิเล็กทรอนิกส์ (E-waste) และมอบหมายหน่วยงานที่เกี่ยวข้องเพื่อจัดทํารายการสินค้าที่ห้ามนําเข้าพร้อมออกประกาศกระทรวงพาณิชย์ เพื่อกําหนด E-waste เป็นสินค้าต้องห้ามการนําเข้าตลอดจนมอบหมายให้กรมโรงงานอุตสาหกรรมฯ และห้ามโรงงานใช้วัตถุดิบที่เป็นชิ้นส่วนอุปกรณ์ไฟฟ้าและเศษอิเล็กทรอนิกส์ (E-waste) จากต่างประเทศ มาใช้หรือผลิตในโรงงาน และมอบหมายให้กรมศุลกากร กําหนดพิกัดศุลกากร ตามชนิดของสินค้าที่ประกาศห้ามนําเข้าโดยเคร่งครัดอีกด้วย
รวมทั้ง ที่ประชุมได้พิจารณาและมีมติเห็นชอบรายงานผลคืบหน้าการแก้ไขปัญหาจราจรในเขต กทม. และปริมณฑล เพื่อบรรเทาความเดือดร้อนของประชาชนในการสัญจรและให้คํานึงถึงความปลอดภัยมากที่สุด ขณะเดียวกัน ขอให้เร่งสํารวจและซ่อมปรับผิวการจราจรที่ชํารุด หรือเป็นปัญหาของอุบัติเหตุในภาพรวมจากการเสียการทรงตัวและการชะลอตัวของรถ พร้อมได้กําชับให้ กทม. เตรียมการให้พร้อมรับมือกับน้ําท่วมในฤดูฝน และวางแผนเร่งระบายน้ําให้เร็วที่สุด โดยประธานที่ประชุมกล่าวว่า “วินัยจราจรสะท้อนวินัยชาติ” พร้อมบูรณาการขับเคลื่อนและประสานงานกับทุกหน่วยงานที่เกี่ยวข้องอย่างจริงจังและต่อเนื่องผ่าน “ศูนย์ควบคุมสั่งการและแก้ไขปัญหาจราจร” อย่างจริงจังและเป็นระบบ ขณะเดียวกัน มีการรับฟังเสียงสะท้อนของประชาชนในพื้นที่อย่างต่อเนื่อง พร้อมมอบหมายให้สํานักงานตํารวจแห่งชาติ(สตช.) ประสานกับกรมการขนส่งทางบก เพื่อให้ความสําคัญในการกวดขันวินัยจราจร และกําหนดมาตรการเข้มงวดกับกลุ่มที่ละเลยกฎหมาย โดยเฉพาะกลุ่มรถสาธารณะประเภทรถโดยสารร่วมหรือรถสาธารณะทั่วไป รวมทั้งคํานึงถึงการเคารพกฎจราจรอย่างเคร่งครัด พร้อมทั้งมีการประเมินผลทุกสัปดาห์และปรับแผนการปฏิบัติให้สามารถบริหารจัดการจราจรได้อย่างมีประสิทธิภาพ
ตอนท้ายของการประชุมได้พิจารณาและมีมติเห็นชอบรายงานผลคืบหน้าของการแก้ไขปัญหาความทุกข์ร้อนของประชาชนผู้ค้ารายย่อยในตลาดนัดจตุจักร เพื่อเป็นการแก้ไขปัญหาความทุกข์ร้อนของประชาชนผู้ค้าฯ นับหมื่นรายที่ประกอบอาชีพโดยสุจริต โดยเน้นให้รักษาผลประโยชน์ของภาครัฐและภาคประชาชนตามแนวทาง “ประชารัฐ” ของรัฐบาล จึงมีข้อเสนอในการเข้ามาดูแลในเรื่องปัญหาต่าง ๆ เช่น ปัญหาการเรียกเก็บค่าเช่าแผงค้าที่สูง ปัญหาการบริหารงานในตลาดนัดจตุจักร ปัญหาการทุจริตรายได้ของรัฐในตลาดนัดจตุจักร โดยขอให้พิจารณาหารือร่วมกันระหว่างบอร์ดการรถไฟแห่งประเทศไทย การรถไฟแห่งประเทะศไทย และกรุงเทพมหานคร เพื่อได้ข้อสรุปร่วมกันในการแก้ไขปัญหาดังกล่าวให้เกิดประโยชน์สูงสุดกับประชาชนผู้ค้ารายย่อยฯ ดังกล่าวอย่างเป็นรูปธรรมต่อไป
.......................................................
กลุ่มประชาสัมพันธ์และเผยแพร่ สํานักโฆษก